《自合江亭过渡观赵穆仲园亭》
宋代·何耕

唤舟芳草渡，击马绿杨阴。
步入莓苔径，门开花竹林。
王孙随牒远，婺女隐云深。
想见西南望，悠悠空赏心。

作者简介：（1127—1183）宋汉州绵竹人，占籍德阳，字道夫，号怡庵。高宗绍兴十七年四川类试第一。累擢嘉州守，有惠政，与何逢原、孙松寿、宋诲号四循良。孝宗淳熙中历户部郎中、国子祭酒，出知潼川府。